**Alternative investeringsfonde (rød risikomærkning)**

En alternativ investeringsfond (AIF) kan investere i mange forskellige typer af aktiver. Med en AIF kan du som et supplement til din investering i traditionelle aktivklasser som aktier, obligationer og investeringsbeviser investere i alternative aktivklasser, fx ejendomme, valuta, energi eller infrastruktur, og dermed sprede din risiko.

**Hvad er en AIF?**

En AIF er en betegnelse for en kollektiv investeringsenhed, som findes i forskellige juridiske organiseringer fx foreninger (herunder kapitalforeninger og hedgefonde), kommanditselskaber (ofte Private Equity fonde), aktieselskaber og anpartsselskaber med flere. Selv om AIFer således kan være organiseret på forskellige måder, har de fleste fonde valgt ikke at leve op til kravene i EU-lovgivningen (UCITS), som regulerer fx spredning af risiko, og de kaldes derfor også non-UCITS. Fælles for AIFer er, at deres forvaltere er underlagt tilsyn af Finanstilsynet og reguleres af lov om forvaltere af alternative investeringsfonde. AIFer er ejet af medlemmerne/aktionærerne/anparts- haverne, og ejerne har stemmeret på generalforsamlingerne.

Langt de fleste AIFer er efter den danske lovgivning om *risikomærkning af investeringsprodukter* risikomærkede røde, men enkelte, som opfylder betingelserne i § 157 a og § 157 b i lov om finansiel virksomhed, er risikomærkede gule. Alle AIFer er komplekse instrumenter, hvilket stiller større krav til investorernes kendskab og erfaring til disse investeringsprodukter.

En AIF ligner ofte en traditionel investeringsforening, men adskiller sig blandt andet fra disse ved at have friere investeringsrammer. AIFer skal have en skriftlig politik for, hvordan kapitalen skal forvaltes for at skabe afkast til AIFens investorer, men den skal ikke leve op til UCITS-reglernes krav om risikospredning. Det betyder, at en AIF har meget frie rammer for at fastsætte sin investeringspolitik, herunder fx i forhold til at gå langt og kort i markedet, geare investeringer og i øvrigt investere midler i aktiver, som ikke er tilladt for en investeringsforening af investere i. Det kan fx være i råvarer, infrastruktur eller unoterede aktier. En AIF investerer ofte i illikvide aktiver, og

det betyder, at det kan være vanskeligt løbende at opgøre værdien af AIFens investeringer præcist. Som udgangspunkt er der ikke nogen grænse for, hvilke og hvor store risici en AIF må tage, ud over hvad der følger af de dokumenter, som er udarbejdet for den enkelte AIF. AIFens investeringspolitik er fastlagt i vedtægterne

En AIF skal for at sikre, at midlerne opbevares forsvarligt have en depositar. Depositaren har blandt andet følgende opgaver:

Overvågning af AIFens cash-flow.

Opbevaring af AIFens aktiver.

Der findes såvel åbne som lukkede AIFer. Forskellen mellem de to typer er, at i en åben AIF kan investorer løbende investere i AIFen, ligesom de inden for fastsatte intervaller normalt kan få deres investering indløst. AIFen skal som minimum offentliggøre den indre værdi mindst én gang om året. Det er AIFens ansvar at sikre, at transaktioner kan finde sted med udgangspunkt i AIFens indre værdi. Yderligere skal AIFen have vedtægter, der ikke indeholder regler, som begrænser omsætteligheden. Hvis AIFen markedsføres over for detailinvestor, og investerer den hovedsageligt i finansielle aktiver, så er det et yderligere krav, at muligheden for indløsning som udgangspunkt skal kunne finde sted minimum en gang om måneden. En lukket AIF er det modsatte af en åben, og her er der ikke mulighed for løbende emission og indløsning, hvilket betyder, at en handelspris kan afvige betydeligt fra AIFens indre værdi. På samme måde som et aktieselskab er en lukket AIF forpligtet til at holde sine investorer orienteret om udviklingen ved at offentliggøre halvårs- og årsregnskaber.

**Hvorfor investere i en AIF med rød risikomærkning?**

En AIF etableres ofte, fordi den ønskede investeringsstrategi ikke kan

realiseres inden for rammerne af en investeringsforening. Det vil være tilfældet, hvis der er et ønske om, at strategien eksempelvis skal kunne rumme, at:

• der investeres i utraditionelle aktivklasser

• investeringerne geares, dvs. at der optages lån og investeres for de lånte penge

• der investeres i aktivklasser, der er illikvide (ikke noterede på regulerede markeder)

• der investeres i meget få værdipapirer (ringe spredning)

|  |  |
| --- | --- |
| Traditionelle aktiver | Utraditionelle aktiver |
| Aktier | Ejendomme |
| Obligationer | Private Equity |
| Kontanter | Råvarer |
|  | Valuta |
|  | Energi |
|  | Infrastruktur |

**Målgruppe for en AIF med rød risikomærkning**

Investering i en AIF er kun egnet for dig som investor, hvis du besidder den fornødne viden og erfaring til at forstå investeringen og håndtere de risici, som investeringen medfører. Du bør betragte investering i en AIF som et supplement til mere traditionelle investeringer i aktier, obligationer og investeringsforeningsbeviser, og investeringer i AIFer bør som udgangspunkt kun udgøre en mindre del af din samlede portefølje. Ofte kræver investering i en AIF, at du som investor har en lang tidshorisont, og du skal have mulighed for at bære et eventuelt økonomisk tab.

**Afkastmuligheder i en AIF**

De fleste AIFer har fokus på absolut afkast, dvs. at AIFen fokuserer på at skabe det højest mulige afkast inden for de investeringsrammer, som AIFen er underlagt. En AIF har derfor normalt ikke til formål at følge et benchmark (sammenlignings-grundlag). Det er anderledes i forhold til en investeringsforening, som normalt fokuserer på relativt afkast, som betyder, at afdelingen måler sit afkast op mod et benchmark. Derfor udvikler afkastene sig i teorien anderledes end afkastene på traditionelle investeringer. Afhængig af strategien i den enkelte AIF vil afkastene have mulighed for at være højere og mere stabile end på de traditionelle investeringsforeninger, men det modsatte vil naturligvis også kunne være tilfældet.

**Hvad er risikoen?**

AIFer har som beskrevet oven for mulighed for at påtage sig meget store risici. Det betyder, at du i værste fald kan miste hele din investering. Du kan dog aldrig miste mere end din investering i AIFen. Det kan eksempelvis ske, hvis en AIF går konkurs, fordi tabene som følge af fx gearing overstiger afdelingens formue.

Investering i AIFer er altid forbundet med risiko, både i forhold til afkastet og værdien af din investering. Risikoen varierer meget og afspejler risikoen for de enkelte aktivtyper, som AIFen investerer i. Fx kan en AIF blive udsat for samme risici som traditionelle aktiver såsom markedsrisiko,

likviditetsrisiko renterisiko, valutakursrisiko, kreditrisiko, modpartsrisiko, rådgiverrisiko, bæredygtighedsrisici og politiske risici.

Du kan læse mere om disse risici i vores faktaark for de enkelte aktiver, som AIFen investerer i, og i materialet, som er udarbejdet af den AIF, du vil investere i.

Som nævnt ovenfor har AIFer en mindre likviditet i markedet end ved investering i traditionelle aktiver. Du må derfor ikke forvente en løbende prisfastsættelse af AIFer, og hvis der er mulighed for at handle, kan prisen være væsentligt lavere end den indre værdi. Har en AIF mulighed for indløsning, vil der også være fastsat regler herfor, herunder for frekvensen der som nævnt kan være månedlig eller årlig. Du løber derfor en risiko for ikke at kunne realisere din investering til en forventet værdi, hvis du ikke har mulighed for at afvente fx i perioder med markedsuro, og i sådanne perioder kan værdien falde yderligere.

**Omkostninger**

Der er omkostninger forbundet med at investere i en AIF. Omkostningerne vises ofte i nøgletallet 'Årlige omkostninger i procent' (ÅOP). ÅOP dækker over administrations-omkostninger inklusive AIFens handelsomkostninger, investors omkostninger i forbindelse med indtræden og udtræden af AIFen og eventuelt såkaldte performance fees, som er en bonus til forvalteren, som kommer til udbetaling, hvis AIFen opnår nogle på forhånd fastsatte afkastmål. Investors gennemsnitlige tidshorisont er i ÅOP sat til syv år. Du bør sætte dig grundigt ind i den

pågældende AIFs omkostningsstruktur, før du investerer.

**Skat**

Den skattemæssige behandling af afkast fra AIFer er forskellig, alt efter AIF’ens juridiske form, samt investors individuelle forhold; fx hvilken type midler der investeres (frie midler, pensionsopsparing, selskabs- og virksomhedsmidler mv.). Den skattemæssige behandling kan også ændre sig som følge af ændrede skatteregler. Vi anbefaler, at du kontakter en skatterådgiver om skattemæssige konsekvenser af en investering.

**Prospekt og væsentlig investorinformation**

AIFer, der markedsføres til detailkunder, skal udarbejde et dokument med væsentlig investorinformation, der giver et godt overblik over AIFens væsentlige egenskaber. Den enkelte AIF vil normalt også udarbejde et prospekt med en detaljeret beskrivelse af AIFen. I disse dokumenter kan du læse detaljeret om investeringsstrategien og om, hvor store risici AIFen må tage. Det er vigtigt, at du som investor sætter dig grundigt ind i dette materiale, før du beslutter dig for at investere.

Dette produkt er risikomærket rød. Det betyder efter Bekendtgørelse om risikomærkning af investeringsprodukter, at der er risiko for at tabe mere end det investerede beløb, eller produkttypen er vanskelig at gennemskue.

Du kan få mere at vide om risikomærkningen ved at kontakte os.

**Dette produkt er risikomærket**

**RØD**